Il-Kummissjoni Ewropea ddikjarat li l-Gvern ma kiser ebda liġi tal-Unjoni Ewropea u rrispetta t-trattati tagħha fil-proċess tal-bini tal-power station il-ġdida tal-gass f’Dellimara u x-xiri tal-enerġija minn kumpanija li se tkun qed tinvesti fl-istess impjant. Dan qalitu l-Kummissarju Ewroprew għas-Suq Intern, Industrija u Intraprenditorija Elżbieta Bienkowska bi tweġiba għall-mistoqsija parlamentari tal-Membru Parlamentari Ewropew Dr Therese Comodini Cachia. L-MEP Malti staqsiet lill-Kummissjoni Ewropea jekk kinitx sodisfatta bil-proċeduri li adottata l-Gvern Malti fix-xiri ta’ dan l-impjant b’valur ta’ €370 miljun. Fi tweġiba tagħha lil Dr Comodini Cachia, il-Kummissarju Ewropeq qalet li mill-informazzjoni li għandha għad-dispożizzjoni tagħha, il-Kummissjoni tqis li l-awtoritajiet Maltin bl-ebda mod ma kissru l-liġijiet tal-Unjoni Ewropea dwar proċeduri ta’ xiri. Kien f’April tas-sena l-oħra, l-Enemalta bdiet tilqa’ l-espressjonijiet ta’ interess għal kuntratt għax-xiri tal-enerġija minn kumpaniji li kienu lesti jinvestu fil-bini ta’ impjant ġdid f’Delimara li jaħdem bil-gass. Il-Ministru tal-Enerġija Konrad Mizzi kien qal li dan l-proċess ser jitmexxa mill-Enemalta u mhux mid-Dipartiment tal-Kuntratti iżda sostna li xorta ser isir bi trasparenza skont ir-regoli tal-Unjoni Ewropea. Dwar il-proċess ta’ kompetizzjoni, il-Kummissjoni nnotat li sakemm mhux ipprovat mod ieħor, is-sejħa ta’ espressjoni ta’ interess li ħareġ il-Gvern kienet tirrispetta l-prinċipji tat-trattati Ewropej.